Tge vendain nus propi?

Dad Anita Simeon

La natira e la bellezza da la cuntrada giogan ina gronda rolla per il turissem. Uschia attribueschan 60% dals giasts dumandads en "Reisemarkt Schweiz" 1995/96 al maletg da la cuntrada emprima prioritad. E quai na vegn er betg a midar uschè spert sco resultats dad auters questiunaris demussan. Uschia vegnan "vacanzas en lieus cun qualitad d'ambient controllada, natira intacta e cuntrada schubra" er en l'avegnir ad esser sin emprim plaz. Tut quels resultats demussan che la natira vegn pli e pli vendida. Bains libers sco per exempel la cuntrada, l'aua e l'aria vegnan adina dapli commerzialisads. En quel connex vegn er savens discurrì da vendita da la patria. Ma tge muntada ha il pled patria insumma en il temp d'ozendi? Pli baud devi anc quella clera divergenza tranter indigen e turist, ma oz èn gea tuts turists. U tgi n'è anc mai stà insanua en vacanzas nua ch'el sa sentiva betg sco turist? Gia en il tessin essan nus turists. Nus propagain bain dad esser cosmopolits, e la globalisaziun fa er daventar realitad quest attribut adina pli ferm.

Quai na vul betg dir che nus avain d'ans sentir responsabels per nagut, anzi. Nus stuain tgirar la natira dapertut nua che nus ans chattain ed en tut nossa cumpetenza che nus avain. Il problem dal turissem n'è betg in specific. EI correspunda simplamain a nossa societad da consum. Uschia vulain nus surtut en la vacanzas pudair far e laschar quai ch'ans plascha - las consequenzas n'avain nus gea betg da purtar. E diavelen, sche la vista da la chombra da durmir na correspunda betg al prospect, sche la glieud n'è betg uschè tipic originala sco quai che vegn ludà. Tut sto correspunder al clisché, uschiglio na vegn quel turist mai na pli a turnar en quella regiun.